Úrad vlády SR						   Na rokovanie vlády SR
Sekcia hospodárskej politiky					    dňa 10.10. 2001
									    k číslu: 6592/2001
									    k bodu: 16

S t a n o v i s k o

ku Kontrolnej správe  o plnení Programu starostlivosti o Národný park Slovenský raj do roku 2006

I.

     Materiál na rokovanie vlády SR predkladá minister životného prostredia na základe uznesenia vlády SR č. 711/1996.

     Materiál obsahuje návrh uznesenia, predkladaciu správu, vyhodnotenie plnenia programu, vyhodnotenie pripomienok a návrh komuniké.

     V citovanom uznesení vlády SR, ktoré bolo prijaté k návrhu Programu starostlivosti o Národný park Slovenský raj do roku 2006 (ďalej program starostlivosti), bolo uložené ministrom životného prostredia, pôdohospodárstva, hospodárstva, vnútra, dopravy, pôšt a telekomunikácií a ministerke školstva zabezpečiť realizáciu opatrení obsiahnutých v programe starostlivosti a ministrovi životného prostredia predložiť do 30. júna 2001 kontrolnú správu o plnení programu starostlivosti.
     
     Materiál už bol predložený na rokovanie vlády SR dňa 11.7.2001, na žiadosť predkladateľa  bol však z  rokovania stiahnutý. Z podobných dôvodov bol materiál stiahnutý aj z rokovania vlády SR dňa 26.9.2001, preto je predložená verzia  označená ako  „upravené nové znenie“.

II.

     V rámci medzirezortného pripomienkového konania uplatnili k predloženému materiálu z 13 oslovených rezortov pripomienky 4 rezorty – MDPT SR, MP SR, MH SR a MF SR. Všetky pripomienky rezortov boli akceptované.

III.

    Cieľom predloženého dokumentu je vyhodnotiť plnenie úloh, ktoré boli stanovené pre jednotlivé rezorty v Programe starostlivosti o Národný park Slovenský raj do roku 2006.

     Program obsahuje 54  úloh s určením gestora, termínu splnenia a s kvantifikáciou nákladov na ich realizáciu.

     Z vyhodnotenia plnenia úloh vyplýva, že splnených bolo 11 úloh, 33 úloh je rozpracovaných a 10 úloh je nesplnených, i keď termín ich realizácie bol rok 1998, resp. pri 2 úlohách rok 1997. Hlavným uvádzaným dôvodom nesplnenia úloh bol nedostatok finančných prostriedkov.

     Z pôvodne plánovaných finančných nákladov na realizáciu Programu (63 765 tis. Sk zo štátneho rozpočtu) sa na realizáciu úloh vynaložilo iba 6 235 tis. Sk, čo je necelých 10% predpokladaných nákladov.

     Oproti pôvodnému zneniu kontrolnej správy sa predložená verzia líši iba tým, že úloha I – 7 bola medzičasom splnená (predtým rozpracovaná) a úloha I – 16 (doriešiť režim a spôsob parkovania v záchytných parkoviskách na území NP v strediskách CR Hrabušická píla – Sokol a Dedinky) bola z programu starostlivosti vyradená. Text dokumentu v ostatných častiach je  v podstate nezmenený (až na malé formálne úpravy).
     
       V našom stanovisku z 11. júla 2001 sme uviedli, že z kontrolnej správy ministra životného prostredia vyplýva, že po uplynutí takmer polovice obdobia, na ktoré bol program stanovený, sa (vo finančnom vyjadrení)    splnila iba  desatina stanovených zámerov.  Už v tomto stanovisku sme uviedli, že to vedie najmä k týmto otázkam :
-	je ťažisko problému v nedostatku zdrojov alebo v rozsiahlosti problému, t.j. je Program reálny?
-	aké sú predpoklady, že v druhej polovici obdobia vymedzeného na realizáciu Programu sa situácia vo financovaní zásadne zmení?
-	sú náklady na jednotlivé opatrenia uvedené v cenách r. 1996 alebo sú v bežných cenách r. 2001? Ak ide o ceny r. 1996 je rozsah zaostávania za pôvodnými predstavami Programu ešte väčší,
-	možno oprávnene predpokladať, že odporúčané opatrenie (bod C.1. navrhovaného uznesenia vlády)    situáciu nezmení a v ďalších rokoch sa bude problém reprodukovať.

     Predložená verzia dokumentu na tieto otázky nedáva odpovede, preto si dovoľujeme ponechať v stanovisku naše pôvodné odporúčanie vláde SR, v ktorom navrhujeme (podobne ako v prípade Programu starostlivosti o NP Malá Fatra) posúdiť obsah Programu, jeho reálnosť a potom prijať uznesenie, ktoré by umožňovalo taký odklon od zamýšľaných zámerov aký jestvuje teraz vo vzťahu  k cieľom stanoveným v roku 1996.

Bratislava 5. októbra 2001